Sommerens bølge af tricktyverier fortsætter. Eller i hvert fald gør forsøgene. For det blev aldrig til andet end et forsøg på at få nogle af de helt dyre karat med fra guldsmeden Brøndum Jeppesen i Thisted takket være et vågent personale, fortæller Jørgen Jensen fra lokalpolitiet. - De kunne genkende den her mand, som er østeuropæisk af udseende. - De har set ham på billeder på sociale medier, og derfor mandsopdækkede de ham, mens han var i butikken, siger Jørgen Jensen. Manden befandt sig omkring 25 minutter i guldsmedeforretningen ved 13-tiden onsdag, inden han til sidst opgav og forlod butikken tomhændet. Meget interesseret i det dyre guld Ifølge politiet var tricktyven udelukkende interesseret i guldsmykker over 14 karat, og han forsøgte flere gange at få personalet til at hente flere smykker ude bagved, som han ville se. Personalet slap ham dog aldrig af syne, hvilket var en god idé, roser Jørgen Jensen. - De her tricktyve florerer altså helt vildt i området lige nu, så vi advarer alle guldsmede om at holde ekstra øje i disse dage. Gennem de seneste uger har guldsmede i Herning, Silkeborg og Skive haft ubudne gæster i form af tricktyve.

Opsummering:
Efter et forsøg på et tricktyveri hos en guldsmed i Thisted, advarer politiet igen om sommerens bølge af bedragere.